google/wiki40b huggingface dataset:
Leif Hagen

Virksomhet

Hagen startet postordrevirksomhet i 1972 og ble raskt ledende innen import og salg av pornofilmer og -blader, sexleketøy og liknende. Han var i 1970- og 1980-årene Norges største aktør i bransjen. Som forkjemper for pornografi i Norge ble Hagen og hans utsalgssted i Trondheimsveien i Oslo møtt med flere protestdemonstrasjoner fra kvinnesaksaktivister og pornomotstandere. Handel med ulovlig hardporno førte også til flere politirazziaer og store varebeslag. Hagen har i intervjuer fortalt at forretningene likevel var svært lønnsomme. I 1987 ble imidlertid Hagen fradømt retten til å drive næringsvirksomhet i Norge i ti år. Han flyttet da til Sverige: I 2006 bodde han på Tyresö utenfor Stockholm. I 1992 var Hagen Sveriges 182. rikeste person med en formue på over 100 millioner svenske kroner.
Hagen startet pornobladet Aktuell Rapport i 1976. Bladet het Rapport 76 det første året.
Leif Hagen grunnla det danskregistrerte aksjeselskapet Scandinavian Publishing Group på 1980-tallet, og selskapet stod bak blader som Aktuell Rapport, Cats og Alle Menn. Ifølge Hagen sendte forlaget hans, Nordic Publishing, i 2006 ut rundt en halv million pornopublikasjoner på det norske markedet. Det utgjorde 10–15 % av omsetningen i det nordiske forlaget. De største magasinkonkurrentene i Norge var Lek og Cocktail. Hagen eide også pornobutikken Inn & ut i Oslo.
I 2007 solgte Hagen seg ut av selskapet Scandinavian Publishing Group og trakk seg med det helt ut av pornobransjen. Pr. 2018 er Hagen pensjonert og bosatt i Sverige.
Sprøyterom

Sprøyterom er et offentlig drevet lokale hvor tungt belastede heroinmisbrukere kan ta med seg en brukerdose for injisering. I dag har vi ett sprøyterom i Oslo og ett i Bergen. I Oslo befinner sprøyterommet seg i Tollbugata, og i  Damgårdsveien i Bergen. Målet er å få redusert antallet overdosedødsfall og gi sprøytenarkomane økt verdighet.
Ved injeksjonsrommet er det alltid to ansatte på vakt, én av dem en sykepleier. For å bruke sprøyterommet må man være registrert bruker.
Bruk av sprøyterom er omstridt, og prøveordningen har møtt mye motstand. I sin årsrapport for 2005 kom FN-organisasjonen ICNB (International Narcotics Control Board) med kritikk av Norge for sprøyteromprosjektet fordi det hevdes at det bryter med intensjonene bak bestemmelsene i internasjonale avtaler om narkotikakontroll.
Oslo Arbeiderparti

Internasjonalt Forum

Internasjonalt Forum ble etablert 16. august 1997 på Sørmarka utenfor Oslo. INFO er en forumsforening i Oslo Arbeiderparti. Hovedformålet er å øke interessen for internasjonale spørsmål og sikkerhetspolitikk. Forumet deler hvert ut Globie-prisen til medlemmer i arbeiderbevegelsen som har gjort seg særlig fortjent foregående år. Forumet er blant de raskest voksende lag innen Oslo Arbeiderparti med nærmere 200 hovedmedlemmer og 2-300 støttemedlemmer. I samband med etableringen 16. august ble det etablert et interimsstyre der bl.a de 3 initiativtakerne; Ørjan Johansen, Aslak Leesland og Nils Sivertsen deltok sammen med 6 andre. Forumet har hatt 3 ledere; Kaare Sandegren (valgt på forumets første konstituerende årsmøte i februar 1998), Helga Strømme og Marit Nybakk. Etter siste stortingsvalg er 3 av forumets hovedmedlemmer valgt inn på Oslobenken for Arbeiderpartiet; Marit Nybakk, Hadia Tajik og Jonas Gahr Støre. Støre har vært landets utenriksminister i de siste 6 årene. En annen av forumets hovedmedlemmer, styremedlem Espen Barth Eide, ble i 2011 utnevnt til forsvarsminister.
Lukavka

Lukavka, noen ganger omtalt som Lukavtsjonka (russisk: Лука́вка eller Лукавчёнка), er en elv Lipetsk oblast i Russland og en av sideelvene til Matyra fra venstre. Den er 30 kilometer lang og har et nedbørfelt på 230 km². Lukavka munner ut i Matyra ved landsbyen Jermakovka.
Riponnensia

Utseende

Små, svarte blomsterfluer med grønnlig metallglans. De ligner på slekten Orthonevra, men skiller seg fra disse ved at området under antennene er bredt bestøvet, og at vingenes årenett er noe ulikt. Thorax har gjerne et par grå lengdestriper av bestøvning.

Levevis

Disse fluene lever på fuktige steder, både i åpent lende og i skog. De besøker gjerne blomster, for eksempel mjødurt.

Utbredelse

Slekten er utbredt over det meste av Europa bortsett fra Norden.
Bukkekjerka

Bukkekjerka er en rasteplass ved fylkesvei 974 på Andøya i Nordland, og en del av nasjonale turistveier. Rasteplassen ble åpnet i 2018 og består av toalettbygg, stier og benker. Anlegget er tegnet av Morfeus arkitekter. Bukkekjerka ble tildelt utmerkelsen Betongtavlen i 2018.
Navnet stammer fra det samiske ordet «bohki» som betyr kløft og «giergie» som betyr stein. Flere opptråkkete stier leder til toppen av fjellformasjonen Bukkekjerka.
Peltonotus talangensis

Utseende

En middels stor (gjerne 15-20 millimeter), kraftig, blank, svart hornbille. Slekten mangler horn eller knøler på hodet og ser ikke påfallende ut som hornbiller. Hannene kan kjennes på at det ytterste fotleddet og klørne på framføttene er sterkt forstørret. Hunnene har punktrader på dekkvingene. Undersiden er kledt med lange, lyse hår. De ulike Peltonotus-artene er overflatisk svært like og vanskelige å skille på ytre utseende.

Levevis

De voksne billene finnes gjerne på blomstene av planter i myrkonglefamilien (Araceae)

Utbredelse

Arten er utbredt på Sumatra.
Talmont-sur-Gironde

Geografi

Landsbyen ligger rundt 15 km sør for Royan på en liten odde som dominerer Girondeestuariet. Det synes å liggende vaklende på denne forhøyningen i fjellet og dekker hvert eneste kvadratmeter av plass. Små strender kan bli funnet ved sokkelen av festningen som hovedsakelig stuper ned mot sjøen. Innlandet er myrlendt og med et lite vannløp som går langs sørveggen av landsbyen.

Severdigheter

Landsbyen har mottatt lovordene av være en av «De mest vakre landsbyer i Frankrike».
Landsbyen er kjent for sine utstillinger av stokkrose som trenger seg mellom de små gågatene mellom de små husene.

Kirken

Kirken til Sankt Radegonde ble bygget i 1094. Dens struktur synes svært sammentrengt og er romansk i sin karakter. Kirken var et stoppested for pilegrimsreisen til Santiago de Compostela i nordlige Spania via Turonensis ettersom pilegrimene krysset Gironde ved dette stedet (Voie de Soulac Littoral Aquitain).

Historie

Den lukkete og befestede landsbyen ble grunnlagt rundt kirken i 1284, i henhold til planene av oldtidens bastider på ordre av Edvard I av England.
Før den tid døde Aénor de Châtellerault sammen med den fire år gamle Vilhelm Aigret, arvingen til hertugdømmet Aquitaine, som Talmont-sur-Gironde var en del av her i 1130. Muligens ble de rammet av tuberkulose. Det gjorde Eleanora av Aquitaine til arving, og hun ble siden dronning av henholdsvis Frankrike og England.
I løpet av hundreårskrigen som delte England og Frankrike ble befestningen i Talmont en strategisk interesse.
I 1652 ble landsbyen ødelagt av spanjolene.
Røros Flyservice OSL

Røros Flyservice OSL AS er et datterseleskap av Røros Flyservice AS. Selskapet ble opprettet 1. november 2007 i forbindelse med Røros Flyservice AS sin satsing på Oslo lufthavn. Fra 7. november 2007 har de betjent Norwegian Air Shuttle ASA på Oslo lufthavn med bakketjenester.
Bakketjenester for flyselskap innebærer innsjekking av passasjerer og bagasje, kontroll av boardingkort ved ombordstigning, avtale om ledig «gate» (parkeringsplass for fly med tilgang for passasjerer via bro eller buss), traktor for å skyve flyet bakover ut fra «gate» ved avgang, transport av «flybrett»-måltider, tømming av flytoiletter og fylling av flyets vanntanker, transport av bagasje fra flyet til rullebåndet i ankomsthallen osv.
Dersom et tilfeldig charterfly ankommer en flyplass kan det kjøpes slike tjenester av handlingfirmaer som Røros Flyservice.
Deutsches Reich

Deutsches Reich (norsk: Det tyske rike) var den offisielle betegnelse på Tyskland fra 1871 til 1945, både under Det tyske keiserrike (1871-1918), Weimarrepublikken (1918-1933) og under det nasjonalsosialistiske diktaturet fra 1933 til 1945, ofte kalt Det tredje rike.
Etter innlemmelsen av Østerrike i Det tyske riket i 1938 (Anschluss), ble også betegnelsen Großdeutsches Reich (Det stortyske rike), eller i dagligtale Großdeutschland (Stortyskland) tatt i bruk. Fra 1943 forekom navnet i offisielle sammenhenger, som for eksempel på frimerker. Bruken av disse uttrykkene var ment å understreke at man hadde oppnådd den stortyske samling, som for enkelte hadde vært et mål ved opprettelsen av Frankfurtparlamentet i 1848.
Femtallsystemet

Omregninger

For å konvertere et tall fra femtallsystemet til titallsystemet multipliserer man hvert siffer med en potens av fem og adderer, som vist i eksempelet med tallet 314₅ nedenfor:
3 * 5^2 + 1 * 5^1 + 4 * 5^0 = 3*25 + 1*5 + 4*1 = 84.
Tallet 314₅ i femtallsystemet blir altså 84 i titallsystemet.
For å konvertere et tall fra titallsystemet til femtallsystemet må man gjentatte ganger utføre heltallsdivisjon med grunntallet 5 og merke seg resten, som vist i eksempelet med tallet 84 nedenfor.

84:5 blir 16, med rest 4,
16:5 blir  3, med rest 1,
 3:5 blir  0, med rest 3.
Tallet 84 blir altså 314₅ i femtallsystemet.
Yohkoh

Yohkoh (japansk: ようこう, solstråle), tidligere kjent som Solar-A, var et romsonde sendt opp av Japan Aerospace Exploration Agency i samarbeid med USA og Storbritannia for å observere solen. Den ble skutt opp i en lav jordbane 30. august 1991 av en M-3S-5-rakett fra Kagoshima romfartssenter.
Lucien Bonaparte

Bakgrunn

Etter sin utdannelse i Frankrike ble Lucien 1789 i Ajaccio en av de mest radikale talsmenn for jakobinerne. Da Velferdskomiteen innledet avkristningskampanjen, la han av seg sitt fornavn og kalte seg en kortere periode Brutus Buonaparte.
Som tilhenger av Maximilien de Robespierre ble han den 27. juli 1794 (9. Thermidor) arrestert i Aix en Provence etter at Robespierre var blitt styrtet. Takket være sin storebror Napoléons inngripen kunne han med nød og neppe reddes fra giljotinen.

Politiker

I 1795 ble han ved Napoleons innflytelse utnevnt til krigskommissær.  I 1798 ble han innvalgt i de femhundres råd (underhuset), hvor han ble ordfører og president. Det var i denne stilling at han skaffet Napoleon diktatorisk makt i staten. Dette skjedde ved statskuppet 18. brumaire (9. november 1799), som innførte Konsulatet. 
Heretter var Lucien innenriksminister fra 25. desember 1799 til 7. november 1800. Hans tilbaketreden skyldtes uenighet med broren. 
Han var ambassadør i Madrid i 1800-1801. I 1802 ble han medlem av underhuset (tribunatet) og deretter av overhuset (senatet) i 1804.

I Roma

I 1803 giftet Lucien med sin smukke men beryktede elskerinne Alexandrine de Bleschamp. Napoleon kunne ikke akseptere dette ekteskap. Som straff ble Lucien utvist til Roma, der han knyttet nære forbindelser til paven.

Internert i England

I 1810 forsøkte Lucien å utvandre til USA, men som «fiendtlig utlending» havnet han i engelsk fangenskap frem til 1814. Han vendte tilbake til Roma, og paven utnevnte ham til fyrste av Canino.

Siste år i Italia

Fra 1815 levde Lucien Bonaparte, titulærfyrste av Canino og Musignano, i Italia. Men han bodde i England årene 1832-1837.

Første ekteskap

Den 4. mai 1794 giftet han seg med Anne Christine Boyer (6. juli 1773 - 14. mai 1801). Hun døde av tuberkulose, og hun var datter av en vertshusholder.

Annet ekteskap

I 1803 giftet han seg med Alexandrine de Bleschamp (18. februar 1778 - 12. juli 1855).
The Key Brothers

The Key Brothers var en norsk vokaltrio, etablert sist på 1950-tallet av Lasse Hovd, Jan Hørtun og Tor Myrseth. Da Jan Hørtun flyttet til Tyskland i 1963 ble han erstattet av Lars Bjune.
De tre som dannet sangtrioen vokste alle opp på Keyserløkka i Oslo. Key er hentet fra de tre første bokstavene i navnet på boligstrøket de kom fra. De vant først popularitet blant Oslos skoleungdommer, hvor de etterhvert ble et fast innslag på feiringer og ved dansetilstelninger. Det ble også andre opptredener med små avstikkere ut på landsbygden. The Key Brothers opptrådte også to ganger i et ungdomsprogram på NRK radio. Egil Monn-Iversen oppdaget dem på en talentjakt på Chat Noir og ga dem platekontrakt. Svenske Metronome sikret seg representasjonen for Sverige, Danmark og Tyskland.
Tor Myrseth var i tillegg rytmegitarist i shadowsbandet The Quivers), og i 1964 slo de to gruppene seg sammen til The Key Brothers & The Quivers. Deres største hit var «Så kom Helgenen frem» (1965), med en tekst av Lasse Hovd, skrevet over Jerry Leiber og Mike Stollers «Along Came Jones».
Pingwu

Pingwu (kinesisk: 平武县; pinyin: Píngwǔ Xiàn) er et fylke i provinsen Sichuan i Folkerepublikken Kina. Det er underlagt byprefekturet Mianyang.
Befolkningen er 186 699 (1999).
Hovedstad i fylket er byen Pingwu (som tilsvarer storkommunen Long'an).
I elva 50 km nord-nordvest for byen er Baimazangzuxiang-demningen under utbygging, med et betydelig vannkraftverk.

Pandaer

Pingwu er midt i det største gjenværende habitatet for kjempepandaen i Kina, det vil si i Minshanfjellene. I nasjonalitetskommunen Baima ligger det nasjonale pandareservatet Wanglang.

Jordskjelv

I 1976 ble fylket rammet av det kraftige Songpan-Pingwu-jordskjelvet.
Paulo Lokoro

Bakgrunn

Han rømte til Kenya som flyktning i mars 2006, for å slippe unna krigen, og for å gjenforenes med sin mor som rømte i 2004, og endte opp i flyktningleiren i Kakuma.

Idrettskarriere

I 2015 ble han tatt ut til å delta i Tegla Loroupe Peace Foundation, et program for flyktninger fra flyktningleiren i Kakuma, som drives av tidligere verdensrekordholder i maraton, Tegla Loroupe. 
Den 3. juni ble han tatt ut til å delta på det olympiske flyktninglaget ved sommer-OL 2016, og skal delta på 1500 meter.
Gordonsville kraftverk

Gordonsville kraftverk er et varmekraftverk i Louisa County, delstaten Virginia i det østlige USA. Det har en installert produksjonskapasitet på 300 MW, fordelt på 2 like store blokker med 4 gassturbiner og kogenerasjon. Operatør er Dominion Energy og Virginia Electric & Power Co. Utstyret er hovedsakelig levert av General Electric og Ebasco.
Anlegget ble bygget ut i årene 1990–1993. Brenselkilden er naturgass og råolje.
Australobolbus

Utseende

Middelsstore, hvelvede, glatte og blanke, rødlige tordivler. Antennene er 11-leddete med en tre-leddet kølle. Artene i denne slekten har ikke horn eller pigger på hode og thorax. Beina er kraftige gravebein, dekkvingene har markerte punktstriper.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Slekten er hovedsakelig utbredt i Australia, men finnes også på Ny-Guinea.
Hergisheim

Hergisheim er en villa i Stavern. Den er kjent som et kunstnerhjem ettersom forfatterne Gisken (1895–1985) og Herman Wildenvey (1885–1959) bodde her fra 1927.
Wildenveys kom til Stavern i 1923, på leting etter et landsted. Leiligheten de hadde bodd i København 1913–20 hadde brent ned, og forsikringsoppgjøret ble en innledende byggekapital. Tomten ble kjøpt på hennes initiativ, og hans brødre utførte byggearbeidene. De flyttet inn til jul i 1927, etter tidligere å ha bodd til leie i Stavern. 
Huset er skildret i hennes memoarer Kjærlighet varer lengst (1975), og i Tom Lotheringtons biografi om ham, Wildenvey – et dikterliv (1993). 
Navnet Hergisheim er dannet fra ekteparets fornavn. Huset eies i dag av familien.
William FitzEmpress

Virke

I 1156 var han sammen med sin bror Henrik i beleiringen av Chinon. Denne beleiringen skjedde på grunn av opprøret til deres bror Geoffrey. William ledet også beleiringen av festningen Mountreuil-Bellay. I løpet av denne fikk han lest opp skriftene til den romerske militærteoretikeren Vegetius, Epitoma rei militaris, fra 400-tallet. Da han gjorde som Vegetius hadde gjort ble beleiringen avgjort i løpet av den neste dagen.
I september 1155 holdt kong Henrik råd i Winchester hvor han entusiastisk overveiet å invadere Irland og gjøre William til konge der. Planene ble oppgitt da deres mor keiserinne Matilda protesterte da hun mente at Irland ikke var verd å erobre. Henrik gjorde derimot William til en av de rikeste i England, bevilget ham flere herskapshus og eiendommer; Maldon i Essex; Dartford, Hoo, og Shorne i Kent; Aylsham og Cawston i Norfolk; og Hintlesham i Suffolk. Han hadde også land i områdene rundt Dieppe, Normandie, hvor han var blitt gjort til vicomte.
I 1162 ble det forberedt bryllup mellom ham og Isabel de Warenne, 4, grevinne av Surrey. Hun var en av de mest betydningsfulle arvinger i England ved å være enke etter William av Blois, greve av Boulogne og Mortain, sønn av kong Stefan av England, og en kusine av William. På grunn av slektskapet var det nødvendig med dispensasjon fra blodslektskap for at bryllupet kunne gjennomføres. Thomas Becket, erkebiskop av Canterbury, nektet å støtte forespørselen for dispensasjon, og den ble da heller ikke tildelt på grunn av Backets innvending.
William døde brått kort tid etter dette. Det ble sagt at grunnen var knust hjerte. Han ble gravlagt i katedralen i Rouen. Kong Henrik II klandret Thomas Becket for brorens død, og dette kan gjerne ha vært begynnelsen på den store konflikten mellom de,. Da Becket ble myrdet den 29. desember 1170 var en av de fire ridderne som drepte ham Richard le Breton som hadde vært i Williams tjeneste. Da han avleverte det drepende slaget skal han ha skreket ut: «Ta den, for kjærlighet til min herre William, kongens bror!».
Martyn Poliakoff

Utdannelse

Poliakoff startet utdannelsen sin ved Westminster School. Han studerte senere ved King's College i Cambridge, fikk bachelorgrad derfra i 1969 og senere doktorgrad i filosofi i 1973 med J.J. Turner som veileder.

Karriere

I 1972 flyttet Poliakoff til University of Newcastle upon Tyne. Han vendte i 1979 tilbake til Universitetet i Nottingham,

Populærvitenskap

Poliakoff er fortelleren i en serie med over 500 korte videoer med navnet The Periodic Table of Videos, et populærvitenskapsprosjekt produsert av Brady Haran. Serien skal fortelle vanlige folk om alle grunnstoffene. Prosjektet har blitt større senere, og har dekket molekyler og andre viktige kjemitemaer. Han ble også nyhetskjent for å regne ut at FIFAs VM-pokal ikke kunne ha vært lagd av solid gull, fordi da hadde den vært for tung til å løfte over ens hode.

Utmerkelser

Poliakoff fikk Meldola Medal and Prize fra Royal Society of Chemistry i 1976. Han ble valgt til Fellow of the Royal Society (FRS) i 2002 Fellow of the Royal Society of Chemistry (FRSC) også i 2002, og Fellow of the Institution of Chemical Engineers (FIChemE) i 2004.
Han var en del av IChemE-rådet mellom 2009 og 2013. Poliakoff ble kommandør av Order of the British Empire (CBE) ved nyttår i 2008 og er medlem av Advisory Council for Campaign for Science and Engineering siden 2008. I 2008 ble han æresmedlem av det kjemiske samfunn i Etiopia og i 2011 medlem av Det russiske vitenskapsakademi. Han ble utenrikssekretær og visepresident ved Royal Society i november 2011. I 2011 fikk han Nyholm Prize for Education. Poliakoff ble æresdoktor ved Heriot-Watt University i 2011.
Poliakoff ble utnevnt til Knight Bachelor i 2015 på grunn av sitt arbeid i kjemi. Han ble derved opphøyd i ridderstanden og fikk rett til å føre tiltaleformen sir foran sitt navn.

Personlig liv

Poliakoff ble født av en engelsk mor som het Ina og en russisk far, Alexander Poliakoff, begge var jødiske. Poliakoff har en datter, Ellen Poliakoff, som er lektor i psykologi ved Universitetet i Manchester, og en sønn, Simon Poliakoff, som er lærer i fysikk. Broren hans er manusforfatteren og regissøren Stephen Poliakoff.
Breviarium Nidrosiense

Breviarium Nidrosiense er et breviarium; en kort bønnesamling, for den norske kirkeprovinsen, Nidaros erkebispedømme. Boken inneholder blant annet liturgien for Olavsfeiringen. Breviarium Nidrosiense ble trykket i 1519, og er dermed en av de første trykte norske bøkene. Erkebiskop Erik Valkendorf tok initiativ til utgivelsen, som han selv bekostet. Breviariet ble satt sammen av dekan Peter Strut og erkedegn Eirik Jonsson. Breviarium Nidrosiense ble, sammen med Missale Nidrosiense (messebok) utarbeidet for å dekke den katolske kirkes behov for en standardisert liturgi i Norge. Disse skulle erstatte de gamle håndskrevne bøkene som var vanskelige å lese og som ofte hadde foreldet innhold. 
Boken er en del av Norges dokumentarv, og fire bevarte eksemplarer er valgt ut til dette. Disse er eid av henholdsvis Nasjonalbiblioteket, det Deichmanske bibliotek og Gunnerusbiblioteket ved NTNU Universitetsbiblioteket
Ståle Storli

Ståle Storli, også skrevet Staale Storlid, er ei folkevise fra Telemark; historien er også fortalt i en roman av John Lie fra 1880.

Visa

Ståle Storli er ei vise om kjærlighet til ei husmannsjente, som ikke blir gjengjeldt. Tekst og melodi har ukjent opphavsmann. Et lydopptak der kvedaren Aslak Brekke synger visa til harmoniumakkompagnement av Eivind Groven, ble gjort av NRK i 1936. Orgelet er stilt i samme skala som Aslak synger. Visa er også utgitt i ei innspilling med  Agnes Buen Garnås.

Romanen

Telemarksforfatteren John Lie (1846–1916) utgav bygderomanen Staale Storli : En fortælling fra Telemarken i 1880. En seinere utgave fra 1895 har tittelen Staale Storlid, en Gardmannssøn fra Telemarken. Boka ble oversatt til nynorsk av sønnen Haakon Lie og kom ut  til forfatterens 100-årsjubileum i 1946 med forord av Johan Falkberget.
Kinas universitet for vitenskap og teknologi

Kinas universitet for vitenskap og teknologi (kinesisk: 中国科学技术大学, University of Science & Technology of China (USTC) er et universitet i Folkerepublikken Kina.
Det ble grunnlagt i 1958 av Folkerepublikkens Academia Sinica. Det anses som et av Kinas toppuniversiteter. Universitetet har hovedcampus i Hefei, har ni fakulteter og 23 fagområder, ca. 16.000 studenter og ca. 1100 professorer og dosenter.
Tour de France 1971

Andre konkurranser

Eddy Merckx vant kombinasjonstrøya, mens Pieter Nassen vant konkurransen over de innlagte spurtene. Luis Ocana ble kåret til rittet mest offensive, selv om han "krasjet ut" mot slutten.
Friedrich Koncilia

Landslaget

Friedrich Koncilia spilte 85 landskamper for Østerrikes herrelandslag. Han ble tatt ut i Østerrikes tropp til VM i fotball 1978 og VM i fotball 1982.
Metafor

Retorikk

I retorikken, det vil si talekunsten, betegnet en trope som overfører påstått betydning fra ett område til et annet. Når forfatteren Rolf Jacobsen i diktet En matt rute snakker om «skrivemaskinenes stormvær i rummet», overføres naturkreftenes voldsomhet til kontorlandskapet, og gir dette en tilleggsdimensjon av hektisk travelhet.
I.A. Richards innførte i The Philosophy of Rhetoric (1936) termene tenor og vehicle om de to leddene i metaforen. I eksemplet ovenfor er stormværet vehicle («bildeleddet») som overfører betydning til tenor («saksleddet»), skrivemaskinene. Mellom de to leddene ligger et uuttalt og underforstått ledd, den vedvarende strømmen av lyd. Dette leddet kalles i retorikken for tertium comparationis – «ground» i Richards' terminologier.

Filosofi

Hans Blumenberg skapte den filosofiske retningen som er blitt kalt metaforisme.
Akhil Bharatiya Hindu Mahasabha

Akhil Bharatiya Hindu Mahasabha også kjent som Hindu Mahasabha og All-India Hindu Mahasabha var et indisk hindunasjonalistisk politisk parti grunnlagt i 1915. Det var en konkurrent til det sekulære Kongresspartiet og avviste forhandlinger med Muslim League om framtiden til Britisk India. Framtredende partiledere var Vinayak Damodar Savarkar og B. S. Moonje.
Partiet var en tid forbudt etter at partiaktivisten Nathuram Godse i januar 1948 drepte Mahatma Gandhi i et attentat. Partiaktiviteten gikk deretter tilbake. Medlemmer fra partiet søkte seg i stedet til Bharatiya Jana Sangh.
Partiet vant 0,95 % av stemmene og fire mandater i valget til Lok Sabha i 1951, 0,86 % og ett mandat i valget i 1957 og 0,65% av stemmene og ett mandat i 1962. Partiet stilte også til valg i 1971, fikk da en oppslutning på 0,05 % på riksplan og vant ingen seter.